projecte-aina/catalan_government_crawling huggingface dataset:
Les start-ups catalanes Kompyte i Gestoos han captat 150.000 dòlars en finançament a Silicon Valley i han estat seleccionades per entrar a 500Startups, una de les acceleradores d'empreses més reconegudes dels Estats Units.
Gestionada per un fons d'inversió, 500Startups escull les start-ups més disruptives de tot el món per invertir-hi i fer-les escalables.
Totes dues empreses rebran formació durant 4 mesos per accelerar el seu creixement al mercat dels Estats Units.
Kompyte i Gestoos van participar, el passat mes de setembre, a l'esdeveniment Disrupt SF (San Francisco) a través d'un estand d'ACCIÓ, l'agència per a la competitivitat de l'empresa de la Generalitat.
Organitzat per Tech Crunch, Disrupt SF és la trobada més important del món de start-ups amb tecnologies innovadores.
Els participants catalans van presentar els seus projectes davant grans empreses i inversors americans, on va sorgir l'oportunitat de formar part de 500Startups.
Gestoos ha desenvolupat un software que reconeix els gestos de les persones i que n'analitza el seu comportament en temps real, de manera que qualsevol superfície, pantalla o objecte pot esdevenir interactiu.
Segons Germán León, fundador de Gestoos, "haver estat seleccionats per 500Startups és com jugar a la Champions, perquè és un programa molt prestigiós que ens permetrà presentar el nostre projecte davant els principals inversors de Silicon Valley i les empreses més grans".
La start-up ha obert una oficina fa dos mesos a Silicon Valley per preparar l'aterratge als Estats Units: "Busquem un mercat on escalar i Estats Units és un mercat madur on la compra de productes digitals es fa amb més facilitat".
L'empresa compta amb 14 treballadors a Barcelona i té previst obrir una oficina a Londres al 2017.
De la seva banda, Kompyte ha desenvolupat una plataforma intel·ligent que registra l'activitat online de la competència i l'analitza en temps real.
Creada a mitjans del 2014, actualment està creixent a ritmes del 20% cada mes.
"El fet d'entrar a 500Startups ens ajuda a fer el pas definitiu per tenir una presència real als EUA i continuar creixent en aquest mercat", diu Pere Codina, cofundador i CEO de Kompyte.
Al 2016, l'empresa ha multiplicat per cinc la facturació, i "l'objectiu és créixer multiplicant la facturació entre un 7 i un 10 l'any vinent", explica Codina.
"Ara mateix pràcticament no hi ha empreses que facin el que nosaltres fem i tenim l'oportunitat de ser els primers", afegeix.
Per l'empresa, un altre objectiu és "accedir als fons de capital risc americans per consolidar-nos com a plataforma de referència en la nostra categoria de software de monitorització de la competència".
ACCIÓ –l'agència de la Generalitat de Catalunya per a la competitivitat de l'empresa- promocionarà 102 vins i caves catalans de 7 denominacions d'origen aquest 2018 per facilitar-ne la seva entrada i expansió als mercats internacionals.
Es tracta del programa Catalan Wines, que ofereix assessorament personalitzat als cellers catalans i organitza tastos a tot el món per donar a conèixer els seus vins i caves entre sommeliers, importadors, xefs i distribuïdors.
En total, enguany s'hauran promogut els productes catalans entre més de 400 professionals del sector.
El primer tast d'aquest 2018 se celebrarà dilluns vinent a Hamburg (Alemanya), en cooperació amb el Consell Regulador de la DO Montsant i amb la participació de la sommelier Yvonne Heistermann, que impartirà una master class en què es presentaran productes d'11 cellers d'aquesta denominació d'origen.
El segon esdeveniment del programa tindrà lloc el 13 de febrer a Houston (Estats Units), un tast que comptarà amb la presència de l'ex-sommelier del restaurant El Bulli, Lucas Payá.
Aquest 2018 s'organitzaran dos tastos més, un a Chicago al mes de maig i un altre, a Boston, a l'octubre.
En total s'espera una assistència d'entre 300 i 400 experts del sector.
Alemanya és precisament el primer país on Catalunya exporta més vins i caves, mentre que els Estats Units són el primer importador de productes vitivinícoles del món.
En aquest sentit, segons les últimes dades disponibles, les exportacions catalanes de vins i caves a l'estranger han augmentat un 4% durant l'acumulat gener-novembre de 2017, en relació amb el mateix període de l'any anterior.
Des dels seus inicis, prop del 70% dels cellers que han participat als esdeveniments de Catalan Wines als Estats Units han aconseguit tancar acords de distribució dels seus vins i caves amb distribuïdors, importadors i restauradors dels Estats Units.
En el cas d'Alemanya, on es va introduir aquest programa l'any 2014, prop del 60% de cellers catalans han arribat a acords de distribució.
A banda de la celebració de tastos, Catalan Wines ofereix assessorament personalitzat als cellers catalans a l'hora de definir l'estratègia de distribució, elegir els millors productes a comercialitzar i definir la seva política de preus.
Des del programa també es dona suport als cellers en la preparació de materials promocionals i l'organització d'esdeveniments comercials, a més de facilitar contactes amb els professionals del món del vi als mercats on es dirigeixen.
Des dels seus inicis, prop del 70% dels cellers que han participat als esdeveniments de Catalan Wines als Estats Units hha tancat acords de distribució dels seus vins i caves al país
L'empresa d'Almacelles (Segrià) ha signat un acord amb un distribuïdor local per comercialitzar adobs i estimulants vegetals a través de botigues especialitzades i productors agrícoles.
L'empresa catalana Sustainable Agro Solutions, especialitzada en productes per a l'agricultura, ha començat a exportar a Miami (Florida, Estats Units) amb la comercialització de 16 tones de productes per a la nutrició vegetal.
Per aquest projecte d'expansió internacional l'empresa ha comptat amb el suport d'ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement- a través de l' Oficina Exterior de Comerç i d'Inversions a Miami.
Per començar a exportar a Florida, l'empresa lleidatana ha tancat un acord amb un distribuïdor local a partir de la seva participació en una missió empresarial organitzada per ACCIÓ l'any 2017.
A través d'aquest soci, Sustainable Agro Solutions comercialitza els seus productes (adobs, estimulants i condicionadors de sòl entre d'altres) en botigues especialitzades o a productors agrícoles del sud de Miami.
L'empresa lleidatana, que també opera a Califòrnia, preveu incrementar la seva presència a Miami i triplicar les vendes a la regió durant el 2019.
D'acord amb el responsable d'exportacions de l'empresa per al mercat americà, Rafael Martínez, per a Sustainable Agro Solutions " els Estats Units són un mercat amb molt potencial, especialment a Florida i Califòrnia, on estem presents on hi ha molta activitat agrícola durant tot l'any, a diferència d'altres zones del nord del país on hi ha més estacionalitat ".
L'empresa va començar a exportar al continent americà fa dues dècades a través de països com Mèxic o Equador, que considerava " mercats més propers " i on es valorava " molt favorablement el producte europeu ". "
Fa uns anys creiem que els Estats Units era un mercat més complex per la seva regulació i caràcter protector del propi producte, però des que hem començat a treballar-hi hem vist que no és així i que ens ofereix molt potencial ", assegura Martínez.
Present en una vuitantena de països d'arreu del món, Sustainable Agro Solutions exporta el 80% dels seus productes principalment a Amèrica i Europa, però també ha començat a enfocar-se al mercat asiàtic i a l'africà.
Amb seu a Almacelles (Lleida), actualment la seva plantilla global arriba al centenar de treballadors.
Per començar a exportar a Florida, l'empresa lleidatana ha tancat un acord amb un distribuïdor local a partir de la seva participació en una missió empresarial organitzada per ACCIÓ
La jornada, que se celebra conjuntament amb l'Associació Catalana d'Universitats Públiques (ACUP), té per objectiu donar a conèixer l'ecosistema català de clústers a les universitats i debatre'n el seu encaix.
Un grup de vicerectors i altres directius d'universitats públiques catalanes ha participat aquest dimecres en una sessió de treball a l'Espai Catalunya Clústers que organitzen ACCIÓ -l'agència per a la competitivitat de l'empresa, depenent del Departament d'Empresa i Coneixement- i l'Associació Catalana d'Universitats Públiques (ACUP).
La jornada té per objectiu presentar el model català de clústers i debatre'n el rol de les universitats catalanes.
La jornada ha començat amb una presentació de la política de clústers catalana, a càrrec del director de la Unitat de Clústers d'ACCIÓ, Joan Martí.
A continuació, Patrícia Remiro, cluster manager d'Edutech, ha presentat el Clúster de tecnologies educatives.
A posteriori, s'han donat a conèixer casos pràctics del rol estratègic de les universitats en els clústers a través de les experiències dels clústers Beauty,, Secpho i Aigua La jornada ha finalitzat amb exemples de dinàmiques interclústers on també han intervingut el Clúster Digital, i el de materials avançats, i amb una visita a les instal·lacions de l'Espai Catalunya Clústers.
En concret, la jornada ha comptat amb la participació d'un grup de vicerectors d'universitats públiques catalanes: la Universitat de Barcelona (UB), la Universitat Autònoma de Barcelona (UAB), la Universitat Pompeu Fabra (UPF), la Universitat Rovira i Virgili (URV), la Universitat Politècnica de Catalunya (UPC) i la Universitat de Lleida (UdL).
També hi ha participat Josep Maria Vilalta, secretari executiu de l'ACUP.
L'Espai Catalunya Clústers, impulsat per ACCIÓ és un punt de trobada i coworking que permet als clústers catalans que formen part del programa Catalunya Clústers d'ACCIÓ disposar d'un entorn físic per treballar, dur a terme projectes col·laboratius, compartir serveis i rebre delegacions internacionals, entre d'altres activitats.
L'espai, que va entrar en funcionament al 2016, està ubicat al barri de Gràcia de Barcelona i té una superfície de 400m 2.
Actualment acull 35 treballadors de 13 clústers que representen més de 750 empreses catalanes que de manera agregada facturen 16.600 milions d'euros i ocupen 85.000 persones.
El clúster, una eina de competitivitat
El programa Catalunya Clústers acompanya els clústers catalans per ajudar-los a enfocar la seva estratègia, capacitar els cluster managers, co-finançar projectes estratègics i organitzar "viatges a ecosistemes de referència per fer benchmarking internacional i tancar projectes de col·laboració entre clústers catalans o amb entitats internacionals, entre d'altres iniciatives.
El Govern articula la seva política de clústers a través del programa Catalunya Clústers d'ACCIÓ
Durant 8 sessions s'han analitzat aspectes com la cobertura del risc internacional, els mitjans de pagament, els crèdits documentaris, les divises, les garanties i els 'incoterms'.
Més de 450 empresaris de pimes catalanes han participat enguany al el cicle de jornades organitzat per ACCIÓ -l'agència per a la competitivitat de l'empresa, depenent del Departament d'Empresa i Coneixement- i el Banc Sabadell.
En total s'han celebrat 8 sessions a la seu d'ACCIÓ, la darrera aquest divendres, amb l'objectiu d'aportar solucions pràctiques als problemes habituals de les pimes a l'hora d'internacionalitzar-se des del punt de vista del finançament.
Així, durant el cicle s'han analitzat aspectes com els incoterms, les divises, les garanties o els crèdits documentaris.
També s'han tractat aspectes relacionats amb la cobertura del risc internacional i el funcionament dels mitjans de pagament.
Properament aquestes jornades s'estendran arreu del territori.
Les pimes que han participat en aquestes sessions són principalment dels sectors de l'alimentació i els productes gurmet (12%); la maquinària, metal·lúrgia i béns d'equip (12%); la química i plàstics (7%); la indústria farmacèutica (6%) i el tèxtil moda (6%).
De fet es tracta dels principals sectors exportadors, que en conjunt representen el 50% de les vendes a l'exterior catalanes.
A banda de l'organització de jornades específiques organitzades per ACCIÓ, les empreses catalanes que busquen finançament poden accedir al Recomanador de Finançament Alternatiu, una eina online que recomana de manera interactiva, gratuïta i personalitzada les eines de finançament alternatiu que més s'adapten a les empreses catalanes.
També poden dirigir-se al Servei d'Assessorament Financer d'ACCIÓ, un servei també gratuït que consisteix en l'elaboració d'un informe financer que radiografia la situació de l'empresa, l'anàlisi de les eines i mecanismes que més s'adapten al seu projecte i l'acompanyament a les trobades i reunions amb les possibles plataformes o entitats finançadores.
Les pimes participants formen part dels sectors de l'alimentació, la metal·lúrgia, el químic, el farmacèutic i el tèxtil, que representen la meitat de les vendes catalanes a l'exterior
La companyia especialitzada en tecnologia de visió per computació compta actualment amb 73 treballadors a la seu de Cerdanyola del Vallès, amb l'equip d'R+D més gran del grup a escala mundial
L'empresa americana Mitek, especialitzada en la tecnologia de visió per computació, ha creat 48 nous llocs de treball en els darrers dos anys a la seu de Cerdanyola del Vallès (Vallès Occidental).
Amb aquest creixement, les oficines a Catalunya de 1.000m 2 de superfície es consoliden com les més grans del sud d'Europa i les que compten amb un equip dedicat a l'R+D més nombrós del grup a escala internacional.
El projecte d'inversió de Mitek a Catalunya ha comptat amb el suport d'ACCIÓ, l'agència per a la competitivitat de l'empresa depenent del Departament d'Empresa i Coneixement.
Segons dades d'ACCIÓ, actualment hi ha 697 empreses nord-americanes establertes a Catalunya.
La tecnologia de Mitek està especialitzada en l'ús de la visió per computació, la intel·ligència artificial, el deep learning i eines biomètriques per comprovar identitats digitals.
Així, compara per exemple una selfie amb la fotografia d'un document oficial per detectar si la persona és la mateixa i validar-ne la seva identitat.
L'objectiu principal és evitar les falsificacions dels nous perfils que es donen d'alta online a les seves entitats.
Mitek treballa actualment amb empreses del sector financer i operadores de telecomunicació europees i nord-americanes.
La companyia americana, que compta amb 360 treballadors arreu del món, va adquirir l'empresa catalana ICAR l'any 2017, nascuda el 2002 com una spin-off del Centre de Visió per Computador (CVC).
Mitek, amb seu central a San Diego i fundada l'any 1986, té també oficines a Nova York, París, Amsterdam, Londres, Sant Petersburg i Mèxic.
La companyia americana, que compta amb 360 treballadors arreu del món, va adquirir l'empresa catalana ICAR l'any 2017
Netmentora, fundada fa 30 anys pel Grup Mulliez, un dels grups empresarials familiars més gran d'Europa (que inclou empreses com Leroy Merlin, Decathlon o Alcampo), és una entitat sense ànim de lucre que acompanya emprenedors durant 2-3 anys per consolidar els seus projectes
ACCIÓ -l'agència per a la competitivitat de l'empresa, depenent del Departament d'Empresa i Coneixement- ha signat un acord de col·laboració amb l'associació Netmentora amb l'objectiu de potenciar el suport a la creació i consolidació de startups catalanes.
L'acord l'han signat aquest dimecres al matí el conseller delegat d'ACCIÓ, Joan Romero, i el vicepresident de Netmentora Catalunya, Cristian Rovira.
Amb aquest acord, les startups catalanes que formin part del directori Barcelona & Catalonia Startup Hub d'ACCIÓ podran accedir al servei de mentoratge de Netmentora.
Les startups coneixeran diferents empresaris i directius, rebran feedback sobre les fortaleses, debilitats, amenaces i oportunitats dels seus models de negoci i sobre els seus perfils de lideratge i treball en equip.
A més, les startups seleccionades tindran accés a la xarxa de networking de l'entitat.
Els emprenedors interessats en accedir a aquest servei poden fer-ho a través d' aquest enllaç.
Netmentora, fundada l'any 1986 a França amb el nom de Réseau Entreprendre per part de l'empresari André Mulliez del Grup Mulliez (un dels grups empresarials més grans d'Europa amb companyies com Leroy Merlin, Decathlon o Alcampo), és una associació formada per 14.000 empresaris en actiu que acompanya emprenedors de manera gratuïta durant 2-3 anys per consolidar els seus projectes i generar ocupació local, oferint préstecs sense d'interès i una xarxa de networking internacional.
Es tracta de l'associació sense ànim de lucre més gran d'Europa i té presència a 10 països.
Des de fa 5 anys l'entitat és present a Catalunya, on està acompanyant 43 emprenedors que lideren 26 empreses que han generat més de 250 llocs de treball.
Actualment, segons el directori Barcelona & Catalonia Startup Hub hi ha 1.300 startups a Catalunya que generen 13.800 llocs de treball.
Destaca el fet que un 26% d'aquests treballadors són estrangers, un 15% en el cas dels fundadors.
En global, el 38% de fundadors de les startups catalanes han creat prèviament altres empreses.
Segons el directori Barcelona & Catalonia Startup Hub hi ha 1.300 startups a Catalunya
ACCIÓ signa un conveni amb les plataformes Capital Cell, Crowdcube, ECrowd!, Finanzarel i Novicap per impulsar la seva activitat i facilitar així l'accés d'emprenedors, empreses i startups al finançament.
La Generalitat de Catalunya, a través d'ACCIÓ -l'agència per a la competitivitat de l'empresa depenent del Departament d'Empresa i Coneixement- ha signat aquest dimecres un conveni de col·laboració amb les plataformes de finançament alternatiu catalanes per impulsar la seva activitat.
L'acord contempla que ACCIÓ destini 50.000 euros a les entitats catalanes Capital Cell, Crowdcube, ECrowd!, Finanzarel i Novicap per tal que desenvolupin els seus propis plans de difusió i augmenti així el seu ús i coneixement per part de les empreses catalanes.
Durant l'acte de signatura, el conseller delegat d'ACCIÓ, Joan Romero, ha assegurat que " impulsar l'activitat d'aquestes plataformes és clau per facilitar l'accés d'empreses i startups al finançament més enllà del bancari ". "
De fet, donar més visibilitat a aquestes entitats és una manera directa de mobilitzar més operacions dels inversors privats, que a través de les seves operacions a les plataformes estan augmentant el finançament de les empreses ", ha subratllat.
Per Romero, " més finançament es tradueix en més inversió, més internacionalització, més projectes d'innovació, nous models de negoci i més competitivitat ".
A banda del conseller delegat d'ACCIÓ, el conveni l'han signat per part de les plataformes el director d'operacions de Capital Cell, Daniel Oliver; el director d'operacions d'Ecrowd, Jordi Solé; el president i cofundador de Finanzarel, Paulino de Evan; el cofundador i COO de NoviCap, Marc Antoni Macià; i el director d'Operacions de Crowdcube, Oriol Cordón.
Es tracta d'entitats que faciliten capital, préstecs o descomptes de factures a través d'internet:
Les empreses interessades en accedir al finançament alternatiu poden fer-ho a través del Recomanador de Finançament Alternatiu, una eina online que recomana de manera interactiva, gratuïta i personalitzada les eines de finançament alternatiu que més s'adapten a cada empresa catalana.
També poden dirigir-se al Servei d'Assessorament Financer d'ACCIÓ, un servei també gratuït i personalitzat que consisteix en l'elaboració d'un informe financer que radiografia la situació de l'empresa, l'anàlisi de les eines i mecanismes que més s'adapten al seu projecte i l'acompanyament a les trobades i reunions amb les possibles plataformes o entitats finançadores.
El conveni té per objectiu impulsar l'activitat de les plataformes de finançament alternatiu catalanes
L'empresa, amb 1.500 treballadors a tot Europa, preveu contractar enginyers informàtics per a les noves oficines ubicades al 22@ de la capital catalana
La consultora tecnològica francesa Extia crearà 40 llocs de treball en un any a Barcelona amb l'obertura de la primera oficina de l'empresa a l'Estat espanyol.
L'empresa tecnològica, que donarà servei des de la capital catalana a tota la península i als mercats europeus, s'ha establert al 22@ de Barcelona.
Per a l'obertura de les oficines a la capital catalana l'empresa ha comptat amb el suport d'ACCIÓ -l'agència per la competitivitat de l'empresa del Departament d'Empresa i Coneixement-.
Segons el director d'Extia a l'Estat espanyol, Jérémie Benhamou, l'empresa va decidir establir-se a Barcelona "pel seu atractiu a l'hora de captar talent, el seu dinamisme, especialment en el sector tecnològic, i una cultura empresarial molt semblant a la d'Extia ".
L'empresa, que preveu contractar enginyers informàtics per a la seu catalana, ja compta amb un equip de 7 persones a Barcelona.
Extia, que proveeix serveis de consultoria tecnològica i informàtica a empreses i entitats com SNCF, Orange, Nokia, JCDecaux o Vinci, compta amb més de 1.500 treballadors a les oficines de Lisboa, Bucarest, Brussel·les, Lausana i una desena de ciutats franceses.
La consultora francesa, fundada l'any 2007 a París, ocupa el segon lloc a França al rànquing 'Great Place to Work' 2019.
L'empresa, que compta actualment amb unes oficines de 1.500 m2 al 22@ de Barcelona, preveu arribar als 300 treballadors durant l'any 2020
L'empresa de Singapur Transformative Digital Customer Experience (TDCX) ha obert a Barcelona la seva primera oficina a Europa per expandir els seus negocis en aquest mercat.
Amb l'obertura d'aquesta nova seu, l'empresa de serveis de suport digital i tecnològic ha creat 50 llocs de treball a la capital catalana i espera arribar als 300 a finals del 2020.
El projecte d'inversió de TDCX a Catalunya ha comptat amb el suport d'ACCIÓ, l'agència per a la competitivitat de l'empresa depenent del Departament d'Empresa i Coneixement.
Des de les noves oficines del districte 22@ de Barcelona, de 1.500m 2 de superfície, TDCX ofereix solucions com la gestió de continguts, el suport tècnic, l'assessorament en vendes i publicitat digital o l'atenció al client.
La companyia també preveu doblar el seu espai d'oficines a finals d'any.
TDCX treballa per a empreses dels sectors tecnològic, l' e-commerce, l'hostaleria o els productes de luxe.
Amb seu central a Singapur i fundada al 1995, TDCX compta amb prop de 10.000 treballadors globalment i treballa en mercats com Malàisia, Tailàndia, Hong Kong, Filipines, Hong Kong, Japó i la Xina.
D'acord amb la directora de TDCX a Barcelona, Sophie Chelmick, " Barcelona no només és una de les ciutats més atractives per treballar, sinó que les nostres oficines també es troben al Silicon Valley de la ciutat, molt a prop d'algunes de les empreses tecnològiques líders mundials ". "
Aquesta nova situació ens dona accés a l'ampli pol de talent que és Barcelona i ens ofereix moltes oportunitats per ser a la primera línia de la innovació ", afegeix.
La companyia també preveu doblar el seu espai d'oficines a Barcelona a finals d'any